input: РЕШЕНИЕ НА СЪВЕТА
  от 12 декември 2013 година
  относно преходните мерки за управление на ЕФР за периода от 1 януари 2014 г. до влизането в сила на 11-ия Европейски фонд за развитие
  (2013/759/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за Европейския съюз и Договора за функционирането на Европейския съюз,
  като взе предвид Споразумението за партньорство между членовете на групата държави от Африка, Карибите и Тихоокеанския басейн (АКТБ), от една страна, и Европейската общност и нейните държави-членки, от друга страна, подписано в Котону на 23 юни 2000 г.,
  като взе предвид Решение 2001/822/ЕО на Съвета от 27 ноември 2001 г. за асоцииране на отвъдморските страни и територии (ОСТ) към Европейската общност („Решение за отвъдморско асоцииране“) (1),
  като взе предвид Вътрешното споразумение между представителите на правителствата на държавите членки, заседаващи в рамките на Съвета, относно финансирането на помощта от Общността по многогодишната финансова рамка за периода 2008-2013 г. в съответствие със Споразумението за партньорство АКТБ-ЕО и относно разпределянето на финансовата помощ за отвъдморските страни и територии, за които се прилага четвърта част от Договора за ЕО (2) („Вътрешното споразумение за 10-ия ЕФР“), и по-специално член 1, параграф 5 от него,
  като взе предвид предложението на Европейската комисия,
  като има предвид, че:
  (1)
  Съгласно член 1, параграф 5 от Вътрешното споразумение за 10-ия ЕФР за средствата от 10-ия ЕФР не се поемат задължения след 31 декември 2013 г., освен ако Съветът не реши друго с единодушие въз основа на предложение на Комисията.
  (2)
  Съгласно параграф 5 от приложение Iб (Многогодишна финансова рамка за периода 2008-2013 г.) към Споразумението за партньорство АКТБ-ЕС за средствата от 10-ия ЕФР, с изключение на сумите, отпуснати за Инвестиционния инструмент, без свързаните лихвени субсидии, няма да бъдат поемани задължения след 31 декември 2013 г., освен ако Съветът не реши друго с единодушие въз основа на предложение на Комисията.
  (3)
  Член 1, параграф 2 от приложение IIАа от Решението за отвъдморско асоцииране предвижда, че за средствата от 10-ия ЕФР не могат да бъдат поемани задължения след 31 декември 2013 г., освен ако Съветът не реши друго с единодушие въз основа на предложение на Комисията.
  (4)
  Съгласно член 13, параграф 3 от Вътрешното споразумение за 10-ия ЕФР то е сключено за същия срок като многогодишната финансова рамка на Споразумението за партньорство АКТБ-ЕС и остава в сила, докато е необходимо, за да бъдат осъществени изцяло всички операции, финансирани по Споразумението за партньорство АКТБ-ЕС и Решението за отвъдморско асоцииране, и посочената многогодишна финансова рамка.
  (5)
  Организацията и функционирането на Европейската служба за външна дейност са описани в Решение 2010/427/ЕС на Съвета (3).
  (6)
  Влизането в сила на 11-ия ЕФР може да се забави след 1 януари 2014 г. Следователно е целесъобразно да се предвидят преходни мерки („преходен инструмент“), за да се осигури наличността на средства за сътрудничеството с държавите от АКТБ и с отвъдморските страни и територии (ОСТ), както и за разходи за подкрепа в периода между януари 2014 г. и влизането в сила на Вътрешното споразумение за 11-ия ЕФР, които мерки да бъдат финансирани от салдата и освободените средства от 10-ия и предходни ЕФР,
  ПРИЕ НАСТОЯЩОТО РЕШЕНИЕ:
  Член 1
  До влизането в сила на Вътрешното споразумение за 11-ия ЕФР преходните мерки под формата на програми за действие, индивидуални и специални мерки за партньорите от АКТБ, решения за финансиране в подкрепа на ОСТ и специални програми за действие за разходи за подкрепа се финансират от преходен инструмент за 11-ия ЕФР, състоящ се от салда, за които на са поети задължения от предишните ЕФР и от освободени средства по проекти или програми по линия на тези ЕФР. Този преходен инструмент може също така да обхваща безвъзмездните средства за финансиране на лихвените субсидии и свързаната с проекти техническа помощ, отпуснати на Европейската инвестиционна банка, както е предвидено в членове 1, 2 и 4 от приложение II към Споразумението за партньорство АКТБ-ЕС и в новото Решение за отвъдморско асоцииране. Тези преходни мерки за финансиране целят да се улесни изпълнението на документите за програмиране и да се отговори на изискванията на спешната помощ.
  Средствата, за които са поети задължения по линия на този преходен инструмент, се отчитат в рамките на 11-ия ЕФР. Вноските на държавите-членки, посочени в член 1, параграф 2, буква а) от вътрешните споразумения за 8-ия, 9-ия и 10-ия ЕФР, съответно се намаляват след влизането в сила на Вътрешното споразумение за 11-ия ЕФР.
  Член 2
  За прилагането на преходния инструмент продължават да се прилагат Регламент (ЕО) № 617/2007 на Съвета (4) и Регламент (ЕО) № 215/2008 на Съвета (5).
  Член 3
  Настоящото решение се прилага в съответствие с Решение 2010/427/ЕС.
  Член 4
  Настоящото решение влиза в сила в деня на публикуването му в Официален вестник на Европейския съюз.
  То се прилага от 1 януари 2014 г. до влизането в сила на Вътрешното споразумение за 11-ия ЕФР.
  Съставено в Брюксел на 12 декември 2013 година.